[pic] | EUROOPAN YHTEISÖJEN KOMISSIO |

Bryssel 23.5.2008

KOM(2008) 314 lopullinen

2008/0097 (CNS)

Ehdotus:

NEUVOSTON ASETUS

luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun asetuksen (EY) N:o 834/2007 muuttamisesta

(komission esittämä)

PERUSTELUT

1. EHDOTUKSEN TAUSTA

Luonnonmukaisesta tuotannosta ja luonnonmukaisesti tuotettujen tuotteiden merkinnöistä annettua neuvoston asetusta (EY) N:o 834/2007 sovelletaan 1. päivästä tammikuuta 2009. Asetuksen 24 artiklan 1 kohdan b alakohdan mukaisesti valmiiksi pakatuissa luonnonmukaisissa tuotteissa on käytettävä yhteisön tunnusta kyseisestä päivämäärästä alkaen. Yhteisön tunnuksen käyttö on ennen tätä päivämäärää vapaaehtoista.

Tämän ehdotuksen tarkoituksena on lykätä yhteisön tunnuksen pakollista käyttöönottoa, kunnes on suunniteltu uusi tunnus.

Lykkäämisen avulla voidaan välttää

- kuluttajien keskuudessa syntyvä epätietoisuus, joka johtuu yhteisön tunnusten nopeasta muuttamisesta, ja

- lisäkustannusten aiheutuminen toimijoille, joiden pitäisi muuttaa pakkauksensa ja tulosteensa hyvin lyhyellä aikavälillä.

Ehdotuksen perustelut:

On tarpeen suunnitella uusi yhteisön tunnus, koska on käynyt ilmi, että luonnonmukaisissa tuotteissa neuvoston asetuksen (ETY) N:o 2092/91 liitteen V mukaisesti käytettävä nykyinen yhteisön tunnus sekoittuu helposti muihin tunnuksiin, kuten komission asetusten (EY) N:o 1898/2006 ja (EY) N:o 1216/2007 mukaista laatutuotantoa osoittaviin yhteisön tunnuksiin (SMM-, SAN- ja APT-nimitykset).

Kuluttajien kannalta on tärkeää varmistaa pakkausmerkintöjen informatiivisuus sellaisen selvästi erottuvan ja miellyttävän yhteisön tunnuksen avulla, joka kuvastaa luonnonmukaista tuotantoa ja yksilöi tuotteet selkeästi.

Jotta uusi yhteisön tunnus tulisi laajalti hyväksytyksi, suuri yleisö olisi otettava mukaan sen suunnitteluun. Tämä toteutetaan järjestämällä julkinen kilpailu heinäkuussa 2008 käynnistettävän luonnonmukaista maataloutta koskevan tiedotuskampanjan yhteydessä.

Kampanjan on tarkoitus kestää kolme vuotta, ja tämä aika voidaan käyttää yleiseurooppalaisen kilpailun järjestämiseen Internetin välityksellä sekä sitä seuraavaan päätöksentekoon. Tämä tarkoittaa, että yhteisön tunnuksen pakollista käyttöönottoa lykätään vuoden 2010 puoliväliin asti.

2. KUULEMISET JA VAIKUTUSTEN ARVIOINTI

Jäsenvaltioiden ja sidosryhmien kanssa käytiin aluksi useita keskusteluja, jotka koskivat tunnuksen uudelleensuunnittelua. Niistä kävi ilmi tarve järjestää laaja-alainen julkinen kuuleminen ja välttää mahdollisuuksien mukaan käyttämästä tunnuksessa tekstiä.

3. OIKEUSPERUSTA

Asetuksen (EY) N:o 834/2007 42 artiklaan lisätään uusi kohta, jossa säädetään, että kyseisen asetuksen 24 artiklan 1 kohdan b ja c alakohtaa sovelletaan 1. päivästä heinäkuuta 2010.

Oikeusperusta: Euroopan yhteisön perustamissopimuksen 37 artiklan 2 kohta.

Ehdotus on suhteellisuusperiaatteen mukainen.

4. MUITA TIETOJA

Ehdotuksella ei ole vaikutuksia EU:n talousarvioon.

Yhteenvetona voidaan todeta, että ehdotus on ytimekäs, ja se selkeyttäisi EU:n luomualaa.

2008/0097 (CNS)

Ehdotus:

NEUVOSTON ASETUS

luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun asetuksen (EY) N:o 834/2007 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan 2 kohdan,

ottaa huomioon komission ehdotuksen,

ottaa huomioon Euroopan parlamentin lausunnon[1],

sekä katsoo seuraavaa:

1. Neuvoston asetuksella (EY) N:o 834/2007[2] on otettu käyttöön säännöt, jotka koskevat luonnonmukaisissa tuotteissa käytettäviä pakollisia mainintoja. Kyseisen asetuksen 24 artiklan 1 kohdan b alakohdan mukaisesti yhteisön tunnusta on 1 päivästä tammikuuta 2009 alkaen käytettävä myös valmiiksi pakatuissa elintarvikkeissa.

2. On käynyt ilmi, että yhteisön tunnus, joka on käytössä maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91[3], sellaisena kuin se on viimeksi muutettuna komission asetuksella (EY) N:o 331/2000[4], liitteen V mukaisesti, saatetaan sekoittaa muihin tunnuksiin, jotka ovat maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 soveltamista koskevista yksityiskohtaisista säännöistä 14 päivänä joulukuuta 2006 annetun komission asetuksen (EY) N:o 1898/2006[5] nojalla käytössä suojattujen maantieteellisten merkintöjen ja suojattujen alkuperänimitysten yhteydessä, sekä aitoja perinteisiä tuotteita koskevaan tunnukseen, joka on määritelty maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 soveltamista koskevista yksityiskohtaisista säännöistä 18 päivänä lokakuuta 2007 annetussa komission asetuksessa (EY) N:o 1216/2007[6].

3. Kuluttajien kannalta on tärkeää varmistaa pakkausmerkintöjen informatiivisuus sellaisen selvästi erottuvan ja miellyttävän yhteisön tunnuksen avulla, joka symboloi luonnonmukaista tuotantoa ja yksilöi tuotteet selkeästi. Tällaisen yhteisön tunnuksen suunnittelu vaatii tietyn ajan, jotta se ehditään kehittää ja tehdä tutuksi suurelle yleisölle.

4. Toimijoille aiheutuvien tarpeettomien kulujen ja järjestelyjen välttämiseksi yhteisön tunnuksen pakollista käyttöönottoa olisi lykättävä siihen asti, kun uusi yhteisön tunnus on saatu kehitettyä. Tämä päätös ei estä toimijoita käyttämästä vapaaehtoispohjalta nykyistä tunnusta, joka määritellään neuvoston asetuksen (ETY) N:o 2092/91 liitteessä V.

5. Sen vuoksi asetusta (EY) N:o 834/2007 olisi muutettava,

ON ANTANUT TÄMÄN ASETUKSEN:

1 artikla

Lisätään asetuksen (EY) N:o 834/2007 42 artiklaan neljäs kohta seuraavasti:

”Asetuksen 24 artiklan 1 kohdan b ja c alakohtaa sovelletaan kuitenkin 1 päivästä heinäkuuta 2010.”

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] Lausunto annettu XXX 2008 (ei vielä julkaistu EUVL:ssä).

[2] EUVL L 189, 20.7.2007, s. 1.

[3] EYVL L 198, 22.7.1991, s. 1, asetus sellaisena kuin se on viimeksi muutettuna komission asetuksella (EY) N:o 123/2008 (EUVL L 38, 13.2.2008, s. 3).

[4] EYVL L 48, 19.2.2000, s. 1.

[5] EUVL L 369, 23.12.2006, s. 1.

[6] EUVL L 275, 19.10.2007, s. 3.